Ways of Staying – Kevin Bloom – Iets om te lees
Ways of Staying – Kevin Bloom
'n Mens kan nogal maklik mislei word deur hierdie boek se titel. Dit is allermins een van daardie reisbiljet tipe 100-redes-om-in Suid-Afrika-te bly goedvoel boekies nie, wat dit wel is is 'n eerlike kykie na presies wat dit is waarvoor jy jouself opteken as jy wel een van die mense is wat besluit om in Suid Afrika te bly.
Ek moet erken dat die boek aanvanklik nie regtig vir my sin gemaak het nie, maar die boodskap het namate ek gevorder het begin kristaliseer. Deur die vertel van 'n klompie stories, sommige soos die moord op die outeur se neef Richard Bloom en die se vriend Brett Goldin is alombekend vanweë die publisiteit wat dit ontvang het, ander soos die storie van vlugtelinggesin uit midde Afrika is bender bekend, neem hy jou op reis van die vervalle geboue in Johannesburg se middestad tot by Bourke's Luck in Natal. Van 'n welgestelde woonbuurt in Johannesburg met sy eie privaat weermag vir beskerming tot by Polokwane en die gebeure waartydens Pres Thabo Mbeki vervang is.
Dit is nie 'n lekkerlees storie nie en daar is nie 'n "happy ever after" nie. Tog is dit deurspek met hoop en optimisme, ten spyte van die stories waarna verwys word in die boek. Hy slaan jou wind uit, en jy vind jouself lank na die laaste bladsy nogsteeds besig om te herkou daaraan.